- Hvis verden skal bestå om hundrede år, bliver vi nødt til at ændre vores kollektive bevidsthed radikalt. Sådan siger den britisk-amerikanske multikunstner Anohni, der tidligere gik under navnet Antony Hegarty og var kendt som forsanger i Antony and the Johnsons og Hercules & Love Affair. Anohni, som nu identificerer sig som kvinde, er et af hovednavnene på Kulturhovedstad Aarhus, hvor hun året ud er ”Artist-in-Residence’.

Læs også : Aarhus Kulturhovedstad åbner med kæmpekor og oplyste vikingeskibe

Sammen med to andre New York-baserede kunstnere står Anohni bag udstillingen ’Future Feminism’, der åbner i Aarhus i dag, fredag den 11. august. Udstillingen består blandt andet af 13 dogmer for en ny feminin verdensorden, hugget i sten.

Dogmerne er kun én del af den omfattende udstilling, som også består af events, foredrag, workshops og andre arrangementer med fokus på deltagelse.

© Fotografhuset v/Brian Rasmussen om 'Future Feminism' ’Future Feminism’ er en del af Kulturhovedstad Aarhus’ officielle program. Udstillingen kan ses fra fredag den 11. august i galleri ’O’ Space på Aarhus Havn til og med 3. september. I perioden afholder de tre kunstnere bag udstillingen, Anohni, Kembra Pfahler og Johanna Constantine, en række gratis events, foredrag og workshops. Læs mere om ’Future Feminism’.Læs mere om Kulturhovedstad Aarhus 2017.

- Vi vil gerne have, at folk tager del i udstillingen og giver deres input, siger Kembra Pfahler, en anden af de tre kunstnere, som DR møder kort tid før udstillingen åbner. - Passivitet er med til at fastholde kvindehad og et kollaps af vores økosystem, siger hun.

Kvindeundertrykkelse er lig apartheid

En ny feminin verdensorden er, hvad de tre kunstnere mener, planeten og menneskeheden har brug for. Den maskuline dagsorden, som i dag er fremherskende, er nemlig hovedårsagen til de krige og miljøkatastrofer, som vi oplever lige nu, mener de. Anohni kalder undertrykkelsen af feminine værdier et ’tusinde år langt apartheid’, som har haft negative konsekvenser for alle mennesker, både mænd og kvinder – og for hele vores planet.

- Forestillingen om, at menneskeheden i biologisk forstand ikke er en del af hele organismen, det er en fejlslutning, som er blevet fastholdt, så vi har kunnet stjæle jordens ressourcer - og så bestemte mennesker har kunnet blive stinkende rige, siger Anohni.

Hun forklarer, at det arketypisk maskuline historisk set har handlet om at føre krig, at skabe hierarkier og udnytte ressourcer til egen fordel. De arketypisk femininer værdier derimod udspringer af moderskabet, som er hovedkilden til værdier, der især handler om at drage omsorg.

Lyt til ’Supertanker’ om feminisme P1-programmet Supertanker handlede torsdag den 10. august om feminisme. Her diskuterede de to gæster Tone Frank Dandanell og Therese Rekling fremtidens feminisme med vært Carsten Ortmann. De kom også omkring ’Future feminism’-udstillignen. Lyt til programmet her.

Ikke blot kunstnerisk melodrama

Verdensreligionernes kønsopfattelse har ifølge Anohni også været med til at underkue kvinder og de feminine værdier.

- Vi har skabt religioner, der fremstiller kvinder som avlsdyr og som instrumenter gennem hvilke, det guddommelige, mandlige geni kan fødes, siger hun og forklarer, at de med ’Future feminism’ forsøger at vise, at kvinder har nogle medfødte evner til at begå sig i verden på en anden måde end mænd, og som systematisk er blevet udsat for undertrykkelse.

Hun afviser, at det akutte behov for handling, som er krævet hvis vores økosystem skal bestå, ikke er et udtryk for kunstnerisk melodrama, men en simpel kendsgerning, som også underbygges af videnskaben.

Kembra Pfahler forklarer, at kunstnerkollektivet ikke ser ligestillingskampen som et spørgsmål om magtfordeling kønnene imellem men:

Læs også : Er kvinder på vej til at blive rugemaskiner?

- Det handler ikke om at skabe splittelse, eller om at spille kvinder ud mod mænd i en slags krig for fremtiden. For os handler det mere om se på det som ét samlet hele.

Kunstnerkollektivet er forberedte på, at deres projekt kan møde kritik.